വി. കല്യാണം

ഒരു ഇന്ത്യൻ സ്വാതന്ത്ര്യസമര സേനാനിയാണ് വി. കല്യാണം (ജീവിതകാലം: 15 ഓഗസ്റ്റ് 1922 - 4 മെയ് 2021). ഷിംലയിൽ 1922 ഓഗസ്റ്റ് 15-നാണ് കല്യാണത്തിന്റെ ജനനം ഗാന്ധിജിയുടെ ജീവിതത്തിന്റെ അവസാന കുറച്ച് വർഷങ്ങളിൽ (1943–48) മഹാത്മാഗാന്ധിയുടെ പേഴ്സണൽ സെക്രട്ടറിയുമായിരുന്നു ഇദ്ദേഹം.സ്വാതന്ത്ര്യ സമരവുമായി ബന്ധപ്പെട്ട നോട്ടീസ് വിതരണം ചെയ്തതിന് 1942 ൽ ഒൻപത് മാസം ലഹോർ ജയിലിൽ കിടന്നിട്ടുണ്ട്. മഹാരാഷ്ട്രയിലെ സേവാഗ്രാം ആശ്രമത്തിലായിരുന്ന കല്യാണം, ഗാന്ധിജിയുടെ വിവിധ ഭാഷകളിലെ കത്തുകൾ സമാഹരിക്കുന്ന പ്രവർത്തനങ്ങളിൽ ഏർപ്പെട്ടിരുന്നു. നാലുവർഷമാണ് കല്യാണം ഗാന്ധിജിക്ക് ഒപ്പമുണ്ടായിരുന്നത്.   1942 ൽ ക്വിറ്റ് ഇന്ത്യാ പ്രസ്ഥാനത്തിൽ സ്വാതന്ത്ര്യസമരത്തിൽ ചേർന്ന അദ്ദേഹം ഗാന്ധിജിയുടെ മരണം വരെ അദ്ദേഹത്തോടൊപ്പം പ്രവർത്തിച്ചു. 1948 ജനുവരി 30 ന്   നാഥുറാം ഗോഡ്‌സെ വെടിയുതിർക്കുമ്പോൾ, കല്യാണം ഗാന്ധിയുടെ തൊട്ടുപിന്നിലായിരുന്നു. വെടിയേറ്റതിനെത്തുടർന്ന് ഗാന്ധി തൽക്ഷണം മരിച്ചുവെന്നും "ഹേ റാം" എന്ന് അവസാന വാക്കായി ഉച്ചരിച്ചില്ലെന്നും കല്യാണം പറയുന്നു. എന്നാൽ മരണ സമയത്ത് ഗാന്ധി, ഹേ റാം എന്ന് പറഞ്ഞതായി ഞാൻ കേട്ടിരുന്നില്ലെന്നാണ് താൻ പറഞ്ഞതെന്നും അത് പത്രങ്ങൾ വളച്ചൊടിച്ചതെന്നും പിന്നീട് അദേ്ദഹം പറഞ്ഞു. ഗാന്ധിയുടെ മരണത്തെക്കുറിച്ച് നെഹ്‌റുവിനെയും പട്ടേലിനെയും ആദ്യമായി അറിയിച്ചത് ഇദ്ദേഹമാണ്.

കല്യാണം പിന്നീട് ലണ്ടനിൽ എഡ്വിന മൌണ്ട് ബാറ്റന്റെ സെക്രട്ടറിയായി ജോലി ചെയ്തു. കുറച്ച് വർഷങ്ങൾക്ക് ശേഷം മടങ്ങിയെത്തിയ അദ്ദേഹം പിന്നീട് സി. രാജഗോപാലാചാരി, ജയപ്രകാശ് നാരായണൻ എന്നിവർക്കായി പ്രവർത്തിച്ചു.

ഗാന്ധിയുടെ പാരമ്പര്യം മറന്നതിന് കോൺഗ്രസ് പാർട്ടിയെ കല്യാണം വിമർശിച്ചിരുന്നു.  അഴിമതിയിലേക്ക്  നീങ്ങുന്ന പാർട്ടിയെ പിരിച്ചുവിടാൻ ഗാന്ധി ആഗ്രഹിച്ചിരുന്നുവെന്നും ജവഹർലാൽ നെഹ്‌റുവാണ് ഇന്ത്യയിലെ അഴിമതിക്ക് കാരണമെന്ന് അദ്ദേഹം പറഞ്ഞു.http://www.newindianexpress.com/cities/chennai/article227936.ece

കല്യാണം 2014 ൽ ആം ആദ്മി പാർട്ടിയിൽ ചേർന്നു.

 കുടുംബജീവിതം 
തഞ്ചാവൂരുകാരനായ എസ്. വെങ്കിട്ടറാമിന്റേയും മധുരക്കാരിയായ മീനാംബ്ബാളിന്റേയും മൂത്ത മകനായി 1922 ഓഗസ്റ്റ് 15 ന് ഷിംലയിൽ ജനിച്ചു. രാജലക്ഷ്മി, സീതാലക്ഷ്മി, സുന്ദരി എന്നിവർ സഹോദരങ്ങളാണ്. പിതാവ് ബ്രിട്ടീഷ് സർവീസിൽ ഗുമസ്തനായിരുന്നു. കോമേഴ്സിൽ ബിരുദമെടുത്ത കല്യാണം, 1940 - 41 കാലഘട്ടത്തിൽ ഡൽഹി ആർമി ഹെഡ്ക്വാർട്ടേഴ്സിൽ ക്ലർക്കായി ജോലിയിൽ പ്രവേശിച്ചു. ആയിടയ്ക്ക് പരിചയപ്പട്ട ദേവദാസ് ഗാന്ധിയുമായുള്ള പരിചയം കല്യാണത്തെ വാർധ ആശ്രമത്തിലെത്തിച്ചു. തുടർന്ന് ഗാന്ധിയുടെ പ്രൈവറ്റ് സെക്രട്ടറിയായി.

1959 ൽ സരസ്വതിയെ വീവാഹം കഴിച്ചു. അവർക്ക് രണ്ട് കുട്ടികൾ. മാലിനി നളിനി എന്നിവർ.

 പരാമർശങ്ങൾ 

വർഗ്ഗം:തമിഴ്നാട്ടിൽ നിന്നുള്ള ഇന്ത്യൻ സ്വാതന്ത്ര്യസമരസേനാനികൾ
വർഗ്ഗം:ആം ആദ്മി പാർട്ടി നേതാക്കൾ
വർഗ്ഗം:2021-ൽ മരിച്ചവർ
വർഗ്ഗം:1922-ൽ ജനിച്ചവർ
വർഗ്ഗം:മഹാത്മാ ഗാന്ധി